Author: Csermákné
Last saved by: Webmester
Company: Újszász

ÚJSZÁSZ VÁROS ÖNKORMÁNYZATÁNAK

30/2005. (XI.09.)  rendelete

első lakáshoz jutó fiatalok támogatásáról 

Újszász Város Önkormányzat képviselő-testülete a helyi önkormányzatokról szóló 1990. évi LXV. tv. 16.§. /1/ bekezdésében foglalt felhatalmazás és a többször módosított, a lakáscélú állami támogatásokról szóló 12/2001. (I. 31.) Kormányrendelet 23.§. (1)-(2) bekezdése alapján az alábbi rendeletet alkotja. 

I.

Általános rendelkezések

1.§.

/1/ Első lakáshoz jutó fiatalok helyi támogatására azok a fiatalok jogosultak:

a./ Akik magyar állampolgárok, illetve az Európai Unió tagállamainak állampolgárai.

b./ További feltétel, hogy a támogatást igénylő fiatal házaspárnak/élettársaknak (továbbiakban: házastárs) legalább egyik tagja Újszász Városban 3 éve állandó bejelentett lakóhellyel rendelkezzen, és építkezés esetén a kérelem benyújtásának időpontjában, lakásvásárlás esetén az adásvételi szerződés megkötésének időpontjában a házastársak egyike sem töltötte be 40-ik életévét. 

c./  A mindenkori képviselő-testület a három év állandó bejelentett lakóhely vonatkozásában felmentést adhat. A felmentés csak abban az esetben adható meg, ha az e rendeletben előírt további feltételek fennállnak, és a fiatal házasok letelepedése Újszász Város érdekében áll. A döntés meghozatalához a képviselő-testület minősített többsége szükséges. 

/2/ A jogosultság további feltétele, hogy a kérelmezőknek nem volt, illetve nincs lakástulajdona, lakástulajdonban 50 %-ot meghaladó tulajdoni hányada, illetve lakástulajdonhoz kapcsolódó az ingatlan nyilvántartásba bejegyzett vagyoni értékű joga. 
A támogatásra való jogosultság megállapításánál figyelmen kívül kell hagyni az özvegyi haszonélvezeti joggal terhelt lakástulajdont. 

/3/  Lakáscélú támogatás nyújtható, Újszász Város közigazgatási területén 
-	ingatlan megvásárlására, 
-    lakásépítésére. 

A támogatás formái:
-	Vissza nem térítendő támogatás
-	Visszatérítendő kamatmentes kölcsön 

II.

Vissza nem térítendő támogatás

2.§.

/1/ Az arra jogosult kérelmezők az ingatlan vételárának 20 %-a, maximum 200.000,-Ft (azaz: Kettőszázezer forint) összegű vissza nem térítendő támogatásban részesülhetnek.

A visszatérítendő támogatás

3.§.

/1/ A kérelmezők részére legfeljebb 300.000,-Ft (azaz: Háromszázezer forint) összegben visszatérítendő  kamatmentes kölcsön adható. A támogatás mértékét a képviselő-testület a kérelmezők szociális és jövedelmi viszonyainak figyelembevételével határozza meg. 

/2/ A támogatás mértékének kialakításakor különös tekintettel kell lenni a beköltözők számának, a megvásárolandó ingatlan forgalmi értékének és alapterületének viszonyára. A méltányolható lakásigényt a 12/2001. (I.31.) Kormányrendelet 3.§-a határozza meg.

III.

Közös szabályok

4.§.

/1/ A vissza nem térítendő juttatás és a visszatérítendő támogatás együttes összege nem haladhatja meg a kérelem tárgyát képező ingatlan forgalmi értékének 30 %-át,

/2/ A támogatás összegének erejéig a kérelem tárgyát képező ingatlanra Újszász Város Önkormányzata javára a kölcsönszerződés biztosítékául jelzálog, illetve elidegenítési és terhelési tilalom kerül bejegyzésre. 

/3/ Lakásingatlan építése esetén, az építési engedély a határozat jogerőre emelkedésétől és végrehajthatóvá válásának napjától számított két évig érvényes. Amennyiben ez időn belül a kivitelezést nem kezdik meg, a kiadott építési engedély érvényét veszti. Az építési tevékenység megkezdése esetén a kiadott építési engedély a megkezdéstől számított öt évig érvényes, ezen határidő lejárta előtt az engedély meghosszabbítása kérhető. 
Ha a támogatott eddig az időig nem szerez használatbavételi engedélyt  részleges vagy teljes visszafizetésre kell kötelezni.

/4/ A támogatás a mindenkori jegybanki alapkamattal megnövelt összegét kötelesek visszafizetni azok, akik az annak igénybevételével épített vagy vásárolt lakást a támogatás folyósításától számított öt éven belül lebontják, vagy nem lakás céljára hasznosítják, illetve ezen határidőn belül akár részben, akár egészben adásvételi,- ajándékozási,- tartási,- öröklési vagy életjáradéki szerződéssel elidegenítik. 

/5/ Az előző bekezdésben foglalt rendelkezés nem alkalmazható, ha a bontásra elemi csapás következtében, a tulajdonjogban bekövetkezett változás pedig kisajátítást pótló adásvételi szerződés illetőleg kisajátítási eljárást lefolytató államigazgatási szerv határozata alapján került sor. 

/6/ Amennyiben az öt éven belüli elidegenítés Újszász város közigazgatási területén található ingatlannal történő lakáscsere útján történik, úgy a támogatás, illetve a hozzá kapcsolódó jelzálog és elidegenítési és terhelési tilalom a cserével megszerzett lakásra átvihető. Az ilyen kérelmet Újszász Város Jegyzőjéhez kell beterjeszteni, és a jelzálogjog, valamint az elidegenítési és terhelési tilalom átjegyzése iránt a jegyző intézkedik. 

/7/A lebontást illetve az elidegenítés tényét a tulajdonosok kötelesek 15 napon belül bejelenteni Újszász város Polgármesteri Hivatalához. A bejelentés elmulasztása automatikusan az /4/ bekezdés szerinti jogkövetkezményeket vonja maga után.

/8/Az Újszász és Vidéke Takarékszövetkezetnél vezetett „Lakásépítési Alap” számláról történik a támogatás kifizetése. A visszatérítendő kamatmentes kölcsön 5 éves időtartamra állapítható meg, havi egyenlő részletekben, a visszafizetést minden hónap 10. napjáig kell teljesíteni a kölcsönszámlára. 
IV. 

Eljárási szabályok

						5.§.

/1/ A lakáscélú támogatások iránti kérelmeket a Polgármesteri Hivatal Titkárságán kell benyújtani. A kérelmek döntéshozatalra történő előkészítése és nyilvántartásának vezetése a Polgármesteri Hivatal Titkárságának feladata.

/2/ A kérelmeket a képviselő-testület Szociális és Egészségügyi és Foglalkoztatási  Bizottsága előzetesen véleményezi. A bizottság az előzetes véleményezés során környezettanulmány, illetve adó és értékbizonyítvány készítését kérheti.

/3/ A támogatások odaítélésére Újszász Város képviselő-testülete jogosult. A döntésről a Polgármesteri Hivatal 15 napon belül értesíti a kérelmezőt. A lakáscélú támogatásokra vonatkozó szerződéseket a Polgármester köti meg a kérelmezőkkel.

/4/A támogatás illetve visszatérítendő kölcsön  ingatlan vásárlása esetén  az eladó(k)nak ingatlan építése esetén a kérelmező(k)nek  kerül folyósításra, az Önkormányzat által meghatározott pénzintézet útján.  

						6.§.

/1/ A kérelemhez mellékelni kell:

      a)  Ingatlan vásárlás esetén az adásvételi szerződés 1 eredeti példányát.
      (az adás-vételi szerződésben a vételár részletezéseként rögzíteni kell a támogatás megnevezését és összegét).          
                                                                                         
b)  Építkezés esetén a jogerős építési engedélyt, a kiviteli tervet és költségvetést.

c)	munkáltató által kiállított jövedelemigazolást a kérelem benyújtását megelőző három hónap nettó jövedelméről, vagy három havi részletezett pénzintézeti folyószámla-kivonatot, mely tartalmazza a havi rendszeres jövedelmeket.

d)	egyéni vagy társas vállalkozásból származó jövedelem esetén APEH által kiállított igazolást. 

e)	Munkanélküli ellátás esetén a megállapító, megszüntető határozatot és a postai kifizető bizonylatot, ha nem részesül ellátásban erről igazolást a Munkaügyi Központtól,

f)	Egyéb jövedelmek esetén (pl. családi pótlék, GYES, szociális támogatások, stb.) a folyósító által kiállított igazolást a kérelem benyújtását megelőző három hónapról,

g)	A kérelem benyújtásakor be kell mutatni a kérelemmel érintett ingatlan harminc napnál nem régebbi keletű hiteles tulajdoni lap másolatát.

h)	Nyilatkozat az 1.§. (2) bekezdésére vonatkozóan.

i)	Erkölcsi bizonyítványt a kérelmezőkre vonatkozóan.

/2/ A jövedelemigazolásokat a kérelmező és a vele együtt költöző személyek vonatkozásában szükséges mellékelni.

/3/ A támogatásra való jogosultság megállapításánál a kérelmező és a vele együtt költöző személyek vonatkozásában a szociális és vagyoni viszonyokat, valamint a gyermekek számát együttesen kell figyelembe venni. 

/4/ Építkezés esetén a támogatás abban az esetben állapítható meg, ha a kérelmező hitelt érdemlően igazolja, hogy az igényelt összeg mértékéig az építkezéssel kapcsolatos számlák még nem kerültek kiegyenlítésre. 

7.§.

(1) Nem adható első lakáshoz jutó fiatalok támogatása annak a kérelmezőnek, aki a kérelem benyújtásának időpontjában

a)	 a korábbi önkormányzati (tanácsi) bérlakásának bérleti jogáról Újszász város területén meghatározott személy, vagy térítés ellenében a lakással rendelkező szerv javára lemondott,
b)	a korábbi bérlakásának bérleti jogviszonyát lakbérhátralék, rendeltetésellenes használat szabadságvesztés, vagy más neki felróható magatartás miatt vesztette el,
c)	 a lakást vagy nem lakás céljára szolgáló helyiséget önkényesen foglalja el, 
d)	a pénzintézettől kapott támogatást, vagy magánszemélytől felvett lakáscélú kölcsön visszafizetéséhez kéri, 
e)	 Újszász város közigazgatási területén kívül kíván lakást vásárolni, vagy építeni, 
f)	 a támogatást házassági vagy egyéb meglévő vagyonközösség megszüntetéséhez kéri, 
g)	a lakásvásárlásához, vagy építéséhez korábban már kapott (tanácsi), vagy önkormányzati vissza nem térítendő támogatást, vagy kamatmentes kölcsönt,
h)	önkormányzati tulajdonú bérlakását bérlőként, vagy hozzátartozójaként kívánja megvásárolni,
i)	 kérelmében lakáskörülményeire, szociális, egészségügyi, vagyoni és jövedelmi viszonyaira vonatkozóan olyan valótlan adatokat közöl, amely számára a kérelem elbírálásakor jogosulatlan előnyt jelentene,
j)	a kérelmező bármelyike büntetett előéletű, vagy bíróság jogerősen végrehajtandó büntetést – pénzbírságon kívül – szabott ki bármelyik kérelmező ellen,
k)	résztulajdon vásárlásához, építéséhez kéri a támogatást, kivéve, aki a földhivatal nyilvántartása szerint közös tulajdonban lévő, de természetben használat szerint megosztott önálló lakásnak minősülő ingatlanrészt vásárol, vagy épít.

8.§.

/1/ A kérelemmel kapcsolatos adatszolgáltatás az első lakáshoz jutó fiatalok támogatásának igénylőjére, valamint a vele együtt költöző személyre terjed ki.

/2/ A nyilvántartás tartalmazza:

a)	a személyes adatokat,
b)	a bejelentett lakóhely, tartózkodási hely adatait,
c)	családi állapotot,
d)	jövedelmi viszonyokra vonatkozó igazolásokat, nyilatkozatokat,
e)	ingatlan-vagyoni viszonyokra vonatkozó igazolásokat, nyilatkozatokat,
f)	korábbi ingatlantulajdonra, önkormányzati (tanácsi) lakásbérletre vonatkozó adatokat,
g)	nyilatkozatot arra vonatkozóan, hogy az együttköltöző eltartott gyermekre az első lakáshoz jutó fiatalok támogatását nem vették igénybe. 

V.

Vegyes és záró rendelkezések

9.§.

/1/ Jelen rendelet 2006. január 1-jén lép hatályba, ezzel egyidejűleg az Újszász Város Önkormányzatának a lakáscélú támogatásokról és az Önkormányzati tulajdonban álló házingatlanok elidegenítéséről szóló 13/1993. (VI. 30.) valamint az azt módosító 11/2000 (III.22.) valamint az azt módosító 2/2003.(I.29.)  és a 21/2004. (IV.21.) önkormányzati rendeletek hatályukat vesztik. 

Ú j s z á s z, 2005. november 8.

    /:Molnár Péter:/				            	     /:Boros Péterné:/
     polgármester 						           jegyző